વર્ષ ૨૦૨૨ સુધીમાં ખેડૂતોની આવક ડબલ કરવા અને ખેડૂતોમાં જાગૃતિ લાવવાના ભાગરૂપે આવતીકાલે દેશભરમાં કિસાન કલ્યાણ કાર્યશાળા યોજાશે. જેમાં કિસાનોનું કલ્યાણ થાય કે નહીં પણ સરકાર પોતાનું કલ્યાણ કરી દેશે. વડાપ્રધાન મોદીના ગ્રામ સ્વરાજ અભિયાન અને તેના ઉદેશને સફળ બનાવવા માટે ભાજપે ૧૪ એપ્રિલથી પાંચ મે સુધી અભિયાનના શ્રીગણેશ કર્યા હતા. જેને ૨૦૧૯ની લોકસભાની ચૂંટણીની તૈયારી રૂપે જોવામાં આવે છે. કર્ણાટક બાદ આ જ વર્ષના અંતમાં યોજાનારી રાજસ્થાન, મધ્યપ્રદેશ અને છત્તીસગઢ વિધાનસભાઓની ચૂંટણીઓને ધ્યાનમાં લઈને ભાજપે પોતાનું રાષ્ટ્રવ્યાપી જનસંપર્ક અભિયાન શરૂ કર્યું છે. જે ૫મી મે સુધી ચાલશે. દેશભરમાં ખેડૂતો પાકના ભાવ અને પાકવીમાની બુમરાણ પાડી રહ્યાં છે ત્યારે સરકાર ખેડૂતોની આવક વધારવાના ભાગરૂપે કરોડો રૂપિયાનો ધૂમાડો કરી રહી છે. એક તાલુકા દીઠ ૨.૫૦ લાખ રૂપિયાનો ખર્ચ કરવાનો ટાર્ગેટ મૂકાયો છે. ગુજરાતમાં જ ૨૪૭ તાલુકામાં યોજાનારી કિસાન કલ્યાણ કાર્યશાળા માટે અધિકારીઓને ૫૦૦ માણસો હાજર રાખવાના લેખિતમાં આદેશો અપાયા છે. મોદી સરકાર જ્યારે સત્તા પર આવી હતી ત્યારે ખેડૂતોને પડતર કિંમત પર ૫૦ ટકા નફો આપવાની મોટીમોટી વાતો વચ્ચે હવે ખેડૂતોને દોઢી કિંમત આપવાના વાયદા કરી રહી છે. ખરેખર વર્ષ ૨૦૨૨ સુધી ખેડૂતોની આવક ડબલ કરવા ૧૩થી ૧૪ ટકાના વિકાસદરે પ્રગતિ સામે ૨.૧ ટકા વિકાસ દર હાલમાં છે. કેન્દ્ર સરકાર નવા તૂત ઉભા કરી ખેડૂતોની વાહવાહી મેળવી રહી છે. ગ્રામ સ્વરાજ અભિયાન અંતર્ગત ૨મેના રોજ દેશના ૫,૪૦૦ થી વધુ તાલુકામાં કિસાન કલ્યાણ કાર્યશાળા યોજાશે. જેમાં ફક્ત આયોજન પાછળ જ ૧૩૫ કરોડ રૂપિયાનો ખર્ચ થશે. ખેડૂતોને કીટ, ભોજન, વ્યવસ્થા સહિતનો ખર્ચનો આંક ૫૦૦ કરોડ રૂપિયાએ પહોંચશે. આમ કિસાન કલ્યાણ શાળામાં કિસાનોનું કલ્યાણ થાય કે નહીં પણ ભાજપ પોતાનું કલ્યાણ કરી રહી છે. ખેડૂતા ભાવના મામલે બુમરાણ પાડી રહ્યાં છે અને ભાજપ લોકસભાની ચૂંટણીના સોગઠાં ગોઠવી રહી છે.રાજયના ખેડૂતોનનું કૃષિ ઉત્પાદન પાંચ વર્ષમાં બમણું કરવાના ઉદેશ સાથે સૌ પ્રથમ વર્ષ-૨૦૦૫-૦૬માં કૃષિ મહોત્સવ-૨૦૦૫ તરીકે શરૂઆત કરવામાં આવી હતી. કૃષિ મહોત્સવ રાજય સરકારનો એક માસ લાંબો અને ઘનિષ્ટ વિસ્તરણ કાર્યક્રમ હતો. હવે ખેડૂતોને પૂછવાની જરૂર છે કે, ઉત્પાદન બમણું થયું છે કે, કેમ કારણ કે ખેડૂતોનું ઉત્પાદન તો બમણું થયું નથી પણ મહિનાનો કાર્યક્રમ એક દિવસનો થઈ ગયો છે અને ગુજરાતમાં પણ એક દિવસમાં ૩૦ કરોડ રૂપિયાનું આંધણ થઈ જશે. દેશમાં કપાસને બાકાત રખાય તો એક પણ પાકના ખેડૂતોને ટેકાના ભાવ પણ સરકાર અપાવી શકી નથી. કઠોળના ભાવ ટેકાથી ૨૫ ટકા નીચા છે. તેલીબિયાં પાકોમાં રાઈ, એરંડા અને સોયાબીનની પણ આ જ સ્થિતિ છે.